গত ১৫ থেকে ১৭ জানুয়ারি পর্যন্ত প্রিমিয়ার লিগে অংশ নেয়ার জন্য ক্লাবগুলোর নাম নিবন্ধনের সময়সীমা নির্ধারণ করে টিটি ফেডারেশন। কিন্তু এই সময়ে লিগের ১১টির মধ্যে ১০ ক্লাব নিবন্ধন করালেও বিমান করাতে পারেনি। ফলে নির্ধারিত সময়ে নিবন্ধন না করায় এবারের প্রিমিয়ার লিগে তাদের খেলা নিয়ে সংশয় দেখা দিয়েছে বিমানের। বিষয়টিতে নিয়ে ক্ষোভ প্রকাশ করলেন বিমান কর্মকর্তা ক্যাপ্টেন এএম মাকসুদ আহমেদ। তিনি বলেন, ‘টিটি ফেডারেশন একটি শয়তানের বাসা। এবার বিমানে খেলার জন্য আমি লাখ লাখ টাকা খরচ করে অন্ত, আসিফ, ওনেজ চৌধুরী, ভারতের অনির্বান ঘোষকে দলে ভিড়িয়েছি। অথচ এখন কিনা আমার দলই খেলতে পারবে না!’ মাকসুদ আরও বলেন, ‘আমি পাইলট। বেশীরভাগ সময় বিমানেই থাকতে হয়। আমাকে একটি বার ফোনে তো নিবন্ধনের কথা জানাতে পারতেন ফেডারেশন কর্তারা। কিন্তু তারা তা না করে এখন নিবন্ধন না করার দোহায় দিচ্ছেন।’ আপনার অন্য ক্লাব উত্তরা টেবিল টেনিস একাডেমি তাহলে নিবন্ধন করতে পারলো কিভাবে? এ প্রশ্নে মাকসুদের উত্তর, ‘হিমেল ও জাভেদ উত্তরার হয়ে খেলছে। ফলে প্রায়শই তাদের ফেডারেশনে যেতে হয়েছে। তাই তারা উত্তরা টিটি একাডেমির নাম নিবন্ধন করিয়েছে। কিন্তু বিমানের জন্য আমাকে ফোনই দেয়া হয়নি।’